b'\n_START_ARTICLE_\nAkademija za glasbo v Ljubljani\n_START_PARAGRAPH_\nAkademija za glasbo v Ljubljani je kot visoko\xc5\xa1olska glasbena ustanova edina glasbena akademija v Sloveniji. Kot ena izmed treh umetni\xc5\xa1kih akademij je \xc4\x8dlanica Univerze v Ljubljani. Na tej ustanovi se je poklicno iz\xc5\xa1olala ve\xc4\x8dina slovenskih glasbenikov - instrumentalistov, dirigentov, skladateljev in glasbenih pedagogov. Do osamosvojitve Republike Slovenije se je na njej iz\xc5\xa1olalo tudi veliko glasbenikov biv\xc5\xa1ih jugoslovanskih republik._NEWLINE_Predhodnik dana\xc5\xa1nje Akademije je bil do leta 1939 Konservatorij Ljubljanske glasbene matice. Ob preimenovanju je ravnatelj konservatorija, Julij Betetto, postal prvi dekan Akademije (tedaj je imel naziv rektor)._NEWLINE_Sede\xc5\xbe ljubljanske glasbene akademije je v Sti\xc5\xa1kem dvorcu v Ljubljani, Stari trg 34, sicer pa Akademija deluje tudi v prostorih na Vegovi 5, Gosposki 8 in v pala\xc4\x8di Kazina na Kongresnem trgu.'